ಕರುನಾಡಿನ ಗಡಿಯಲ್ಲಿ ಬೇರುಬಿಡುತ್ತಿದೆ ಐಸಿಸ್ `ಉಗ್ರ’ಜಾಲ

ಮಂಗಳೂರು: ಐಸಿಸ್ ಉಗ್ರಗಾಮಿ ಸಂಘಟನೆ ಕೇರಳದಲ್ಲಿ ಬೇರು ಬಿಟ್ಟಿರುವುದಕ್ಕೆ ಸಾಕ್ಷಿಯೆಂಬಂತೆ ಐಸಿಸ್ ಪರ ವಾಟ್ಸಪ್ ಗ್ರೂಪ್ ಸಕ್ರೀಯವಾಗಿ ಕಾರ್ಯ ನಿರ್ವಹಿಸುತ್ತಿರುವ ವಿಚಾರ ಈಗ ಬೆಳಕಿಗೆ ಬಂದಿದೆ.

ಈ ಬಗ್ಗೆ ಕರ್ನಾಟಕ ಗಡಿಭಾಗ ಕಾಸರಗೋಡು ಠಾಣೆಯಲ್ಲಿ ದೂರು ದಾಖಲಾಗಿದ್ದು, ಎನ್‍ಐಎ ಪೊಲೀಸರು ತನಿಖೆ ಆರಂಭಿಸಿದ್ದಾರೆ.

ಕಾಸರಗೋಡು ಜಿಲ್ಲೆಯ ಅಣಂಗೂರಿನ ನಿವಾಸಿಯೊಬ್ಬನನ್ನು ಆತನ ಒಪ್ಪಿಗೆಯಿಲ್ಲದೆ ಈ ವಾಟ್ಸಪ್ ಗ್ರೂಪಿಗೆ ಸೇರಿಸಲಾಗಿತ್ತು. ಗ್ರೂಪಿನಲ್ಲಿ 200ಕ್ಕಿಂತಲೂ ಹೆಚ್ಚು ಸದಸ್ಯರಿದ್ದು ಐಸಿಸ್ ಪರ ಒಲವುಳ್ಳವರೆಂಬ ಹೆಸರಲ್ಲಿ ಸ್ವಾಗತಿಸಲಾಗಿತ್ತು.

ಪಾಲಕ್ಕಾಡ್ ಮೂಲದ ಅಬು ಇಸಾ ಎಂಬಾತ ಗ್ರೂಪ್ ಎಡ್ಮಿನ್ ಆಗಿದ್ದು ಅಫ್ಘಾನಿಸ್ತಾನದಲ್ಲಿದ್ದುಕೊಂಡೇ ಐಸಿಸ್ ಗೆ ಯುವಕರನ್ನು ಸೆಳೆಯುವ ಕೆಲಸವನ್ನು ಮಾಡುತ್ತಿದ್ದಾನೆ. ಜಿಹಾದಿಗಾಗಿ ನಾವು ಯಾಕೆ ಒಂದಾಗಬೇಕು ಅನ್ನುವ ನಿಟ್ಟಿನಲ್ಲಿ ಈತ ಗ್ರೂಪ್ ಸದಸ್ಯರ ಜೊತೆ ನಡೆಸಿದ ಫೋನ್ ಸಂಭಾಷಣೆಯನ್ನೂ ವಾಟ್ಸಪ್ ಗ್ರೂಪಿಗೆ ಹಾಕಿದ್ದು ಮಲೆಯಾಳ ಭಾಷೆಯಲ್ಲಿರುವ ವಾಯ್ಸ್ ರೆಕಾರ್ಡ್ ಈಗ ಮಾಧ್ಯಮಕ್ಕೆ ಲಭಿಸಿದೆ.

ಮುಖ್ಯವಾಗಿ ಕರಾವಳಿ ಭಾಗದಲ್ಲಿ ನಡೆದ ಮುಸ್ಲಿಮರ ಕೊಲೆ ಪ್ರಕರಣಗಳು ಮತ್ತು ಅಮೆರಿಕ ಅಫ್ಘಾನಿಸ್ತಾನದಲ್ಲಿ ನಡೆಸುತ್ತಿರುವ ದಾಳಿಗೆ ನಾವು ಒಂದಾಗಬೇಕಿದ್ದು ಇಸ್ಲಾಮಿಕ್ ಸ್ಟೇಟ್ ನಿರ್ಮಿಸಬೇಕು. ಇದೆಲ್ಲ ಪ್ರವಾದಿಯವರ ಬಯಕೆಯಂತೆ ನಡೆಸುವ ಜಿಹಾದಿ ಅಷ್ಟೇ. ಅಫ್ಘಾನಿಸ್ತಾನದಲ್ಲಿ ಸಣ್ಣ ಮಕ್ಕಳನ್ನೂ ಅಮೆರಿಕ ಅಮಾಯಕವಾಗಿ ಕೊಲ್ಲುತ್ತಿದೆ. ಇದರ ವಿರುದ್ಧ ನಾವು ಹೋರಾಡಬೇಕಿದೆ ಅಂತಾ ಸಂದೇಶದಲ್ಲಿ ಹೇಳಿಕೊಂಡಿದ್ದಾನೆ.

ಇದರಿಂದ ಗ್ರೂಪಿನ ದುರುದ್ದೇಶ ಅರಿತ ಕಾಸರಗೋಡಿನ ಹ್ಯಾರಿಸ್ ಎಂಬವರು ಪೊಲೀಸ್ ಠಾಣೆಗೆ ದೂರು ನೀಡಿದ್ದಾರೆ. ಕಳೆದ ವರ್ಷವಷ್ಟೆ ಕಾಸರಗೋಡಿನ ಒಂದೇ ಪಂಚಾಯತಿನ 17 ಮಂದಿ ನಿಗೂಢ ನಾಪತ್ತೆಯಾಗಿದ್ದು ಆಬಳಿಕ ಅವರೆಲ್ಲ ಸಿರಿಯಾದ ಐಸಿಸ್ ಸಂಘಟನೆ ಸೇರಿದ್ದಾರೆಂದು ಮಾಹಿತಿ ಲಭ್ಯವಾಗಿತ್ತು. ಇದೀಗ ವಾಟ್ಸಪ್ ಗ್ರೂಪ್ ಮೂಲಕ ಕರಾವಳಿಯ ಮೂಲಭೂತವಾದಿಗಳು ವ್ಯವಸ್ಥಿತವಾಗಿ ಉಗ್ರವಾದಿ ಸಂಘಟನೆ ಪರ ಕೆಲಸ ಮಾಡುತ್ತಿರುವುದು ಬೆಳಕಿಗೆ ಬಂದಿದೆ.

ಇದನ್ನೂ ಓದಿ: ಅಫ್ಘಾನಿಸ್ತಾನದ ಐಸಿಸ್ ನೆಲೆ ಮೇಲೆ `ಮದರ್ ಆಫ್ ಆಲ್ ಬಾಂಬ್’-ಇದರ ವಿಶೇಷತೆಯೇನು?